मुख्यमंत्री नीतीश कुमार का हिन्दुस्तान का हीरो चुना जाना एक बड़ी खबर है। खास तौर पर जब उनकी लोकप्रियता कांग्रेस के युवा नेता राहुल गांधी से भी काफी आगे हो। विशेष एसएमएस सर्वेक्षण से पता चलता है कि बिहार को विशेष पहचान दिलाने की मुख्यमंत्री नीतीश कुमार की पहल को राज्य से बाहर भी स्वीकृति मिल रही है। तभी तो हिन्दी पट्टी के दूसरे राज्यों में भी उनकी पहचान बनी है। यहां तक कि पंजाब और हरियाणा के पाठकों ने भी उनके काम को हीरो के लायक माना है। राज्य में सड़क, शिक्षा, कानून-व्यवस्था, आधारभूत संरचना, स्वास्थ्य और सड़क के मामले में जो सुधार हुआ है उसे लोग स्वीकार कर रहे हैं। यह इसलिए भी कि नीतीश कुमार को जो बिहार मिला था, उसमें सड़कों की हालत खराब थी। अस्पताल बदहाल थे और कानून-व्यवस्था की हालत ऐसी थी कि दूसरे राज्यों के लोग बिहार आने से परहेज करने लगे थे। केंद्र की मदद के बगैर राज्य सरकार ने अपने साधनों से सड़क की बदहाली दूर की। स्पीडी ट्रायल के जरिए अपराधियों को सजा दिलवाई। इस अवधि में प्रकृति ने कभी सरकार का साथ नहीं दिया। पिछले साल कोसी में बाढ़ की शक्ल में भारी विपदा आई तो इस साल राज्य सूखे की मार झेल रहा है। बाढ़ राहत के मामले में भी राज्य सरकार को केंद्र से अधिक मदद नहीं मिली। सर्वेक्षण का विश्लेषण बताता है कि कांग्रेस के युवा नेता राहुल गांधी भी लोकप्रियता के हिसाब से काफी आगे रहे हैं। वे युवाओं की पसंद हैं। सर्वेक्षण का एक कोना यह भी है कि इसमें युवाओं और छात्रों ने बढ़-चढ़कर हिस्सा लिया। यह वर्ग भावी पीढ़ी का प्रतिनिधित्व करता है। यानी आनेवाले दिनों में भी नीतीश कुमार और राहुल गांधी का राजनीतिक वर्चस्व कायम रहेगा। मुख्यमंत्री नीतीश कुमार के लिए यह चुनौती भी है। सोनिया गांधी और डा. मनमोहन सिंह के कांग्रेस को वे भले ही बिहार में न पनपने दें लेकिन राहुल के कांग्रेस को वे नजरअंदाज नहीं कर सकते। यह भी एक वजह है कि राहुल गांधी उत्तर प्रदेश के बाद बिहार पर नजर रखे हुए हैं। उम्मीद की जा रही है कि अगले साल होनेवाले बिहार विधानसभा के चुनाव के समय राहुल गांधी बिहार में सक्रिय रहेंगे। झारखंड में बहुत हद तक राहुल गांधी ने अपना जादू दिखाया। वे पार्टी के युवा चेहरा हैं। उन्होंने उत्तर प्रदेश में कांग्रेस को फिर से जीवित किया।